На основу члана 16 и 37 Статута Града Ниша, ("Службени лист Града Ниша", број 88/08)

 Скупштина Града Ниша на седници одржаној \_\_\_\_\_\_\_\_2015. године донела је

**Р Е Ш Е Њ Е**

 I **УСВАЈА СЕ** Извештај о пословању Установе Дечији центар Ниш за 2014. годину број 227 од 12.3.2015. године, који је усвојио Управни одбор Установе Одлуком брoj 11-11 на седници одржаној дана 12.3.2015. године.

 II Решење доставити Установи Дечији центар Ниш, Управи за образовање и Управи за финансије, изворне приходе локалне самоуправе и јавне набавке.

Број:

У Нишу,

**СКУПШТИНА ГРАДА НИША**

Председник

 Проф. др Миле Илић

 **О б р а з л о ж е њ е**

 Управни одбор Установе Дечији центар Ниш на седници одржаној дана 12.3.2015. године Oдлуком број 11-11 усвојио је Извештај о пословању Установе Дечији центар за 2014. годину број 227 од 12.3.2015. године и доставио га оснивачу.

Извештај садржи податке о оснивању Установе, делатности, раду секција (12 секција: музичка секција – соло певање, гитара, клавир, хармоника, синтисајзер, рок гитара, солфеђо; школа страних језика – енглески, француски и немачки; ликовна радионица; моделарство; дечије и омладинско позориште; позориште лутака; шаховска секција; ритмичко спортска гимнастика; литерарни клуб „Душко Радовић“; играоница у оквиру које раде спортска, музичка, класична, ликовна, енглеско забавиште и рачунарска играоница; рачунарска секција; психолошко саветовалиште и спортска секција).

Због великог интересовања, наметнула се потреба за отварањем играоница на додатним локацијама, тако да поред просторија у Чаиру, Установа користи и просторе на Булевару Немањића, у Брзом Броду и у Основној школи „Чегар“.

У извештају су такође дати подаци о програмима и манифестацијама који су приказани по месецима у којима су одржани.

Број програма и манифестација премашује број планиран Програмом рада Установе Дечији центар за 2014. годину.

Установа Дечији центар је у 2014. години била организатор 40. јубиларног фестивала дечије музике „Мајска песма“.

Број сталних чланова, односно уписане деце у Установу Дечији центар, креће се између 300 и 350 полазника, а повећава се када су у питању програми, манифестације и бесплатне радионице, када на директан или индиректан начин буде укључено од неколико десетина до више стотина деце. Програме и манифестације прати више хиљада гледалаца

 Поред наведених програмских активности, Дечији центар је имао и бројне наступе у медијима, а пружао је помоћ у организацији програма које су организовале различите школе, установе и друге институције које се баве образовањем и културом.

 Установа је успоставила сарадњу са Националним дечијим центром Бугарске са којим планира заједничке пројекте.

 Новину у активностима Установе представља „Омладински креативни центар“ који је започео нове радионице везане за рок гитару, омладинске бендове, омладинско позориште „Трећа половина“, хип-хоп радионицу и друго.

 Установа је сачинила и доставила податке о рационализацији броја запослених у 2015. години. У 2013. години су у радном односу на неодређено време била 54 радника, а у 2014. години, такође на неодређено време, 50 радника, тако да је број запослених смањен за скоро 8%.

 Како у 2015. и 2016. години по два запослена испуњавају један од услова за одлазак у пензију, број запослених би могао да буде смањен за још 6-8%, јер постоји интересовање запослених да им престане радни однос уз адекватни социјални програм.

 Извештај о пословању садржи и финансијски извештај за 2014. годину.

 Пословање Установе у 2014. години одвијало се према Програму рада за 2014. годину.

 Имајући у виду да је Извештај о пословању Установе Дечији центар за 2014. годину сачињен у складу са законом и прописима Града и циљевима оснивања Установе, предлаже се доношење Решења као у диспозитиву.

 Начелник

 Управе за образовање

 Јелица Велаја